Getuienis nuus – Skuilkrans
Die afgelope maand was 'n opwindende tyd vir ons getuienisbediening! Ons het begin met die Winterweggee en Komberse-Sondag waardeur ons mense om ons wou warm maak; baie dankie vir almal deelgeneem het. Op die foto's spog 'n paar kinders met hulle lekker warm musse…. Op Sondag 5 Junie het ons multikulturele dienste, onder leiding van Dominee Peter Maruping, afgeskop. Hieronder is 'n beriggie wat 'n joernalis van Die Kerkbode oor hierdie diens geskryf het. Dit is nou goed op dreef; kom kuier asb een Sondag saam! Daar was ook die Versoeningsdag op Saterdag 11 Junie in Soweto. Skuilkrans het 'n groepie van twintig gestuur, en dit was nogal baie spesiaal om ook óns stem vir versoening te laat hoor.
Die winter het ook 'n paar uitdagings veroorsaak: die Crossroads hawelose skuiling in die middestad het probleme met hulle waterpype opgetel, en die Growing Wise Homeless Centre in Hermanstad se geyser het gebreek. Ons kon met u geloofsoffers beide instansies help. Ons het ook die laaste klomp waterbottels na Kroonstad gestuur wat tans 'n waternood het. In hierdie nuusbrief kan u nog lees van die Xola Disability Day and Night Centre, aan wie ons u in Januarie voorgestel het. Ons het by ons getuieniswerkswinkel vroeër vanjaar gedink dat ons hierdie jaar heelwat noodverligtingswerk sal moet doen – help gerus waar u kan.
Aan die einde van die maand vertrek die jongmense op 'n uitreik na Mosambiek waar hulle gaan bou, kos uitdeel en evangelisasie-werk doen. Bid asseblief vir hulle. Paul de Villiers beplan weer om vroeg in Julie ons sustergemeente in Mapai te besoek. Bid ook vir hom en sy werk saam met ds Osman. Ek sal volgende maand verslag doen….